
UDTALELSE
Udvalget om Borgernes Rettigheder og Retlige og Indre Anliggender opfordrer Budgetkontroludvalget, som er korresponderende udvalg, til at optage følgende i det forslag til beslutning, det vedtager:
1.	bemærker en betydelig stigning i Den Europæiske Anklagemyndigheds (EPPO's) sagsmængde, der nåede op på 2 666 aktive undersøgelser i 2024, hvoraf næsten 30 % havde en grænseoverskridende dimension, med en betydelig stigning i antallet af tiltaler (47 %) og indefrysning af aktiver opnået af europæiske delegerede anklagere;
2.	påpeger det stigende antal sager vedrørende grænseoverskridende momssvig, som tegner sig for over halvdelen af de anslåede skader i EPPO-sager; bemærker desuden en betydelig stigning i antallet af undersøgelser vedrørende gennemførelsen af finansieringen af NextGenerationEU (en stigning på 25 %); 
3. 	understreger, at langt de fleste undersøgelser af svig og andre forbrydelser mod EU-budgettet fortsat hæmmes af divergerende national lovgivning og uensartede håndhævelsesbestræbelser fra medlemsstaternes side;
4.	understreger, at EPPO's arbejdsbyrde blev betydeligt undervurderet i den oprindelige budgetramme, hvilket betød, at EPPO blev strukturelt underfinansieret; understreger, at det stigende antal undersøgelser ikke kan klares uden tilstrækkeligt personale og tilstrækkelige midler; opfordrer Kommissionen til at samarbejde med EPPO og fremlægge en ajourført vurdering af EPPO's behov med henblik på den næste flerårige finansielle ramme, som også bør tage hensyn til udvidelsen af EPPO's territoriale kompetence til at omfatte Sverige og Polen;
5.	understreger, at revisionen af den lovgivningsmæssige ramme for Europol, Eurojust, OLAF og EPPO bør give mulighed for at maksimere effektiviteten med hensyn til at forfølge fælles mål, navnlig inden for bekæmpelse af svig, korruption og anden kriminel skade på EU's finansielle interesser, samtidig med at dobbeltarbejde undgås; opfordrer EPPO til at etablere et solidt samarbejde med andre agenturer, der forfølger fælles mål og tilbyder et stort potentiale for komplementaritet; påpeger i denne forbindelse navnlig den nyligt oprettede Myndighed for Bekæmpelse af Hvidvask af Penge (AMLA) og den fremtidige europæiske toldmyndighed;
6.	minder om kommissær McGraths tilsagn om at fremskynde revisionen af EPPO's mandat, herunder en eventuel udvidelse af dens kompetence; understreger sine gentagne opfordringer til at udvide EPPO's jurisdiktion til andre områder af grov kriminalitet, herunder overtrædelse af EU's sanktioner;
7.	anerkender behovet for, at EPPO med passende ressourcer udvikler autonome digitale systemer til håndtering af stadig mere kompleks og mere sofistikeret grænseoverskridende økonomisk kriminalitet, der involverer nye digitale teknologier; udtrykker bekymring over forsinkelserne i udviklingen af dens sagsforvaltningssystem; bemærker den betydelige mængde data, som EPPO indsamler i forbindelse med undersøgelser, navnlig i komplekse sager om finansiel og organiseret kriminalitet og hvidvask af penge, og som fortsat er underudnyttet på grund af manglen på intern analytisk kapacitet; glæder sig over vedtagelsen af EPPO's cybersikkerhedsstrategi og dens ramme for cybersikkerhed og opfordrer til en omfattende gennemførelse heraf.

